ไฟแนนซ์ทูเดย์
...คาดว่าภายในกลางเดือนนี้ มาตรการภาษีส่งเสริมการจัดตั้งสำนักงานใหญ่ระหว่างประเทศ (IHQ) และบริษัทการค้าระหว่างประเทศ (ITC) จะคลอดออกมาได้
5 ก.พ. 2558

...คาดว่าภายในกลางเดือนนี้ มาตรการภาษีส่งเสริมการจัดตั้งสำนักงานใหญ่ระหว่างประเทศ (IHQ) และบริษัทการค้าระหว่างประเทศ (ITC) จะคลอดออกมาได้
ล่าสุด ม.ร.ว.ปรีดิยาธร เทวกุล รองนายกรัฐมนตรี แย้มว่า หากมาตรการนี้มีผลบังคับใช้อย่างเป็นทางการ จะมีบริษัททั้งของไทยและต่างชาติเฮโลเข้ามาตั้งสำนักงานใหญ่ในประเทศไทยไม่น้อยกว่า 30-40 บริษัท และจากการหารือกับสำนักงานคณะกรรมการกฤษฎีกา จะให้มีผลย้อนหลังถึงวันที่ 1 ม.ค. 2558  
...ยิ่งสาวเข้าไปดูการทำงานที่ผ่านมาในธนาคารอิสลามแห่งประเทศไทย (ไอแบงก์) ต้องตะลึง เพราะเจอก๊วนนายแบงก์รุ่นเก๋าวางยาเอาไว้มากมาย และคงจะจริงอย่างที่คนกระทรวงการคลังมองไว้ หากต้องการฟื้นไอแบงก์จริง ต้องโละคนเหล่านี้ออกให้หมด เพราะแต่ละคนล้วนมีเส้นสายหนุนหลังให้เข้ามาหาประโยชน์ ไม่เว้นแม้แต่ธุรกิจลีสซิ่งที่ไอแบงก์ทำอยู่ ที่ผ่านมาธนาคารออมสินปิดช่องทางไปแล้ว เพราะทำลีสซิ่งไปคนมุสลิมก็ไม่ใช้บริการ 
แต่ลีสซิ่งที่ไอแบงก์ไปเทกโอเวอร์มาตั้งแต่เมื่อหลายปีก่อน และใช้ชื่อใหม่ว่า อะมานะฮ์ ลิสซิ่ง แม้เวลานี้ผลการดำเนินงานจะออกมาไม่สวย แต่กลับมีลูกหลานนักการเมืองมาบีบขอซื้อไลเซนส์ คาดว่าจะเอาไปทำนาโนไฟแนนซ์ปล่อยกู้รายย่อย แต่ก็คงไม่ง่าย เพราะไอแบงก์อยู่ในแผนฟื้นฟู จะทำอะไรก็ต้องรายงานซูเปอร์บอร์ดก่อน 
...หลังจากตกเป็นจำเลยเรื่องสลากปลอม พล.ต.ฉลองรัฐ นาคอาทิตย์ ผู้อำนวยการสำนักงานสลากฯ จึงถือโอกาสเข้าไปให้กำลังใจเจ้าหน้าที่ และตรวจโรงพิมพ์แบบทุกซอกทุกมุมของกระบวนการผลิต ยืนยันว่าคุมเข้มทุกขั้นตอน